EuroBench/eurobench-wiki-lt-topics huggingface dataset:
Tema: Upės
Ištaka – vieta, kurioje prasideda upė ar upelis. Paprastai tai vieta (šaltinis, ežeras, ledynas, pelkė), nuo kur upė turi nuolatinę tėkmę. Kai kurių upių ištaka laikoma dviejų upių skirtingais pavadinimais santaka. Nustatant tokių upių hidrografinį ilgį prie pagrindinės didžiosios upės pridedamas vienos iš dviejų sutekėjusių upių, paprastai ilgesniosios, ilgis.
Tema: Kalnai
Basilės kalnas (isp. Pico Basilé), seniau vadintas Santa Isabelės kalnu (Pico de Santa Isabel) – aukščiausias Bioko salos, priklausančios Pusiaujo Gvinėjai, kalnas. Aukštis – 3011 m. Tai yra viršūnė didžiausio ir aukščiausio iš trijų persiklojančių bazaltinių ugnikalnių skydų, kurie formuoja salą. Viršukalnė stūkso šalia Malabo miesto. Bioko sala susiformavo palei Kamerūno liniją, einančią į šiaurės rytus palei pagrindinį geologinį lūžį, kuris tęsiasi nuo Atlanto vandenyno į Kamerūną. Ši linija apima kitas salas, tokias kaip Anobonas, Prinsipė ir San Tomė, esančias greta masyvaus stratovulkaninio Kamerūno ugnikalnio.
Tema: Politikai
Jomo Kenyatta (1889 – 1978 m. rugpjūčio 22 d.) buvo Kenijos vadovas nuo šalies nepriklausomybės 1963 m. iki mirties 1978 m. Iš pradžių buvo ministras pirmininkas (1963–64 m.), vėliau – prezidentas (1964-78 m.). Jomo Kenyatta laikomas Kenijos tėvu. Buvo išsimokslinęs intelektualas, parašęs keletą knygų, prijautė panafrikos judėjimui. Jomo Kenyatta yra ketvirtojo ir dabartinio Kenijos prezidento Uhuru Kenyattos tėvas.
Tema: Paukščiai
Blizgantysis kolibris (Chlorostilbon lucidus) – kolibrinių (Trochilidae) šeimos paukštis. Paplitęs šiaurės rytų Argentinoje, rytų ir centrinėje Bolivijoje, rytų Brazilijoje, Urugvajuje ir Paragvajuje. Gyvena pusiau atvirose erdvėse, parkuose, miestų želdiniuose. Iki 2006 m. rūšis klaidingai buvo vadinama Chlorostilbon aureoventris.
Tema: Paukščiai
Didingasis argentavis (Argentavis magnificens) – naujojo pasaulio grifų (Cathartiformes) būrio, teratornitidų (Teratornithidae) šeimos, vienintelė žinoma argentavių (Argentavis) genties išnykusi plėšriųjų paukščių rūšis. Rūšis žinoma iš centrinėje ir šiaurės vakarų Argentinoje rastų, neblogai išsilaikiusių fosilijų, datuojamų vėlyvuoju miocenu. Manoma, dėtyje būdavo po 1–2 kiaušinius, ir perėdavo kas antri metai. Kiaušinio svoris virš 1 kg. Tokio dydžio paukščiui kasdien reikėdavo apie 2,5–5 kg maisto. Manoma, kad misdavo dvėseliena bei gaudydavo vidutinio dydžio žinduolius. Pagal kaukolės struktūrą manoma, kad jis nedraskydavo į smulkus gabalus, o nurydavo visą auką.
Tema: Kalnai
Kordiljeros (isp. Cordilleras; „kalnų grandinė“) – ilgiausia kalnų sistema pasaulyje, besidriekianti palei vakarinę Amerikų pakrantę nuo pat Aliaskos iki Ugnies Žemės.
Tema: Medicina
Analgetikas – farmacinis medikamentas, veikiantis nervų sistemą ir padedantis nuslopinti skausmą. Analgetikai gali būti narkotiniai (opiatiniai) ir nenarkotiniai. Lietuvoje registruota ir leista prekiauti apie 560 analgetikų.
Tema: Paukščiai
Ornithothoraces – klada, į kurią įeina šiuolaikiniai paukščiai ir jų artimiausi protėviai (Enantiornithes ir Euornithes klados). Jie turi šiuolaikišką, labai pažangią krūtinės anatomiją, kuri suteikia geresnes, nei primityvesnių Avialae atstovų, skridimo savybes. Tai didelė ketera (carinae), pailgas varnakaulis (os coracoideum) ir modifikuota sąnarinė duobė (cavitas glenoidalis) mentėje. Seniausi žinomi šios grupės atstovai yra Protopteryx fengningensis, Eopengornis martini, Cruralispennia multidonta (Enantiornithes) ir Archaeornithura meemannae (Euornithes), kurie gyveno prieš 130,7 milijonus metų.
Tema: Rašytojai
Gabrielis Kasačija Bibolinis (1907 m. balandžio 20 d. Asunsjonas – 1980 m. lapkričio 24 d. Buenos Airės) – Paragvajaus rašytojas. Kasačijos romanams būdingas realizmas, visuomenės kriticizmas, vaizduojama provincijos inteligentų kasdienybė, išjuokiama šventeiviška dorovė. Taip pat parašė novelių.
Tema: Rašytojai
Anri Bergsonas (pranc. Henri-Louis Bergson, 1859 m. spalio 18 d. – 1941 m. sausio 4 d.) – prancūzų filosofas, smarkiai paveikęs XX a. pradžios Europos filosofijos vystymąsi, Nobelio literatūros premijos laureatas (1927).
Tema: Upės
Sota (pranc. Sota) – upė šiaurės Benine; Nigerio dešinysis intakas. Prasideda Atakoros kalnuose, Borgu departamente, Ndali apylinkėse. Teka į šiaurę, kerta Alibori departamentą. Įteka į Nigerį ties Malanviliu. Upė vandeningiausia būna nuo liepos iki spalio, maksimumą pasiekia rugsėjį (139,6 m³/s). Žiemą ir pavasarį būna labai nusekusi (debitas ~4 m³/s).
Tema: Medicina
Prionas (pagal angl. proteinaceous infectious particle) – nenormali įprastai naudingo baltymo forma, žinomai atsakinga už daugelį pavojingų smegenų ligų. Prionai gali patekti į organizmą kaip infekcija ar atsirasti dėl mutacijų. Prionai sukelia aplink esančių kitų, į save panašių baltymų „susilankstymą“ neįprastu, organizmui kenksmingu būdu. Įprastinė, organizmui reikalinga forma prireikus lengvai suardoma, tačiau prionai proteazėms atsparūs. Jie kaupiasi neuronuose, galop juos sunaikindami. Ligos dažniausiai progresuoja greitai, yra nepagydomos ir visada mirtinos.
Tema: Filmai
Tintino nuotykiai. Vienaragio paslaptis yra 2011 m. 3D animacinis filmas, paremtas Tintino nuotykių serija, kurią kūrė Belgijos menininkas Hergé. Filmą režisavo Steven Spielberg, statė Peter Jackson, o scenarijų parašė Steven Moffat, Edgar Wright ir Joe Cornish. Šis filmas taip pat yra pirmasis Spielberg režisuotas animacinis filmas per visą jo karjerą.
Tema: Politikai
Bako Sahakyan (g. 1960 m. rugpjūčio 30 d., Stepanakertas, Kalnų Karabachas, Azerbaidžanas, TSRS) – Kalnų Karabacho prezidentas, šias pareigas eina nuo 2007 m. rugsėjo 7 d. 1977 m. baigė Stepanakerto vidurinę mokyklą; 1978–1980 m. tarnavo sovietų armijoje; Nuo 1981 m. dirbo kaip šaltkalvis – mechanikas tuo Stepanakerto gamybos ir mechanizacijos fabrike; Nuo 1982 m. perkeltas į Stepanakerto statybinių medžiagų fabriką; 1983–1987 m. dirbo kaip restauratorius į Stepanakerto mokslinio tyrimo instituto filiale atliekančiame senovės paminklų atkūrimą; 1990 m. įstojo į Kalnų Karabacho savigynos pajėgas; 1992–1993 m. Kalnų Karabacho savigynos pajėgų komiteto pirmininko pavaduotojas; 1993–1995 m. Kalnų Karabacho savigynos pajėgų štabo viršininkas; 1995–1996 m. Kalnų Karabacho gynybos vado pavaduotojas; 1997–1999 m. Armėnijos Vidaus reikalų ir nacionalinio saugumo ministro pavaduotojas; 1999–2001 m. Kalnų Karabacho vidaus reikalų ministras; 2001–2007 m. Kalnų Karabacho nacionalinio saugumo ministras; 2007 m. liepos 19 d. išrinktas Kalnų Karabacho prezidentu, gaudamas 57,8 tūkstančių rinkėjų balsų (85,4 %). Prisiekė rugsėjo 7 d.
Tema: Filmai
Šarvuotis „Potiomkinas“ – nebyliojo kino vaidybinis filmas, sukurtas 1925 m. kino studijos „Mosfilm“, režisierius Sergėjus Eizenšteinas. Filmo scenarijus pagrįstas tikrais 1905 m. birželio mėnesio įvykiais, kai Rusijos laivyno šarvuotyje „Potiomkinas“ (rus. Князь Потёмкин Таврический) sukilo įgula. Filmo premjera įvyko Maskvoje 1925 m. gruodžio 5 d. Valstybiniame teatre (dabar „Meninis“ kino teatras) skambant E. Maizelio muzikai. 1926 m. Amerikos kino akademijos išrinktas geriausiu filmu ir laimėjo prizų Pasaulinėje Paryžiaus parodoje. 1954 m. pripažintas vienu iš geriausių filmų. 1958 m. Briuselyje pripažintas vienu iš 12 geriausių visų laikų ir tautų filmų pagal tarptautinę kritikų apklausą (110 balsų iš 117). 1978 m. pripažintas vienu iš šimto geriausių filmų pasaulyje. Nebylus filmas įgarsintas 1930 m. (S. Eizeinšteinui dar esant gyvam), atstatytas 1950 m. (kompozitorius Nikalojus Kriukovas). 1976 m. (kompozitorius Dmitrijus Šostakovičius) filmas naujai išleistas kino studijoje „Mosfilm“, padedant SSRS „Gosfilm“ fondui bei S. M. Eizenšteino muziejui, meninis vadovas Sergėjus Jutkevičius.
Tema: Filmai
Blowup (Blow-Up) – britų-italų 1966 metais sukurtas meninis filmas, režisuotas Michelangelo Antonioni. Tai buvo pirmas šio režisieriaus filmas, išleistas anglų kalba. Siužetas pasakoja fotografo, netyčia tapusio žudynių liudininku, istoriją ir buvo inspiruotas argentiniečių rašytojo Julio Cortázar apysakos „Las Babas del Diablo“, taip pat Swinging London fotografo David Bailey aplinkos, darbų, manierų ir įpročių.
Tema: Medicina
Medicininė diagnostika – įvairių metodų pritaikymas sveikatos problemoms identifikuoti. Diagnozei nustatyti reikalinga informacija paprastai renkama iš į gydytoją besikreipusio asmens, anamnezės ir fizinės apžiūros rezultatų. Dažnai atliekant tyrimą taip pat atliekama viena ar kelios diagnostinės procedūros, pavyzdžiui, medicininiai tyrimai. Kartais pomirtinė diagnozė laikoma tam tikra medicinine diagnoze.
Tema: Politikai
Adomas Alminas (1903 m. gegužės 1 d. Mažonuose, Darbėnų vls., Telšių apskr., Kauno gub., Rusijos imperija – 1989 m. vasario 4 d. Plungėje, LSSR, SSRS) – kunigas, politinis kalinys, disidentas.
Tema: Upės
Finkas (angl. Finke River), aborigenų kalba Larapinta – išdžiūstanti upė Australijos viduryje, Šiaurės teritorijoje ir Pietų Australijoje. Ilgis 640 km, baseino plotas 115 000 km². Laikoma viena seniausių pasaulio upių (amžius 350–400 mln. metų). Teka retai, tik po liūčių, likusį laiką upės vagoje telkšo stovinčio vandens telkinių virtinės. Prasideda Makdonelio kalnų pietiniuose šlaituose, prie Glen Heleno, apie 120 km į vakarus nuo Alis Springso, sutekėjus Davenporto ir Ormistono upokšniams. Teka Glen Heleno tarpekliu ir Palmių slėniu, vėliau – pietryčių kryptimi Misionierių lyguma. Pratekėjusi 65 km ilgio tarpeklį, skiriantį Krichaufo ir Džeimso kalnagūbrius, teka dumblo ir smėlio lygumomis, vėliau – Simpsono dykumos vakariniu pakraščiu. Baigiasi dykumos smėlynuose, Vidžyros nacionalinio parko teritorijoje. Retais atvejais, po gausių liūčių, Finko vanduo pasiekia Makambos upę, o per ją – Ero ežerą. Svarbiausi intakai – Palmeris (Palmer River, dešinysis) ir Hju (Hugh River, kairysis). Aukštupys patenka į Vakarų Makdonelio ir Finko Tarpeklio nacionalinius parkus. Vidurupį kerta Adelaidės–Darvino plentas ir Adelaidės–Darvino geležinkelis. Upę pirmasis iš europiečių 1860 m. aptiko ir savo mecenato Viljamo Finko (William Finke) vardu pavadino škotų keliautojas Džonas Makdualis Stiuartas.
Tema: Medicina
Elektrokardiografija – elektrofiziologijos metodas, kai specialiu prietaisu – elektrokardiografu – užrašoma širdies ląstelių sukurto suminio elektros lauko potencialo kitimo kreivė, pagal kurios ypatumus sprendžiama apie širdies veiklą.
Tema: Politikai
Georgi Parvanov (g. 1957 m. birželio 28 d., Siričnikas, Bulgarijoje) – Bulgarijos prezidentas, šias pareigas eina nuo 2002 m. sausio 22 d. Pasisako už Bulgarijos dalyvavimą NATO ir Europos Sąjungoje. Priklausė Bulgarijos socialistų partijai, bet išrinkus prezidentu ją paliko, nes prezidentas negali priklausyti jokiai partijai.
Tema: Kalnai
Flinderso kalnagūbris (angl. Flinders Ranges) – kalnų masyvas Australijoje, Pietų Australijos pietryčiuose, į šiaurę nuo Spenserio įlankos. Tęsiasi iš šiaurės į pietus apie 500 kilometrų. Aukštis iki 1180 m (Šv. Marijos kalnas). Kalnus sudaro nuosėdinės uolienos (šiaurinėje dalyje yra magminių intruzijų), kuriose gausu prekambro fosilijų. Būdingos kuestos. Pietiniuose Flinderso kalnagūbrio šlaituose veši eukaliptų miškai, šiauriniuose – krūmokšniai. Kalnagūbrio gamta saugoma Flinderso kalnagūbrių (įkurtas 1945 m., centre) ir Vulkathunhos–Kumpio Kalnagūbrių (įkurtas 1970 m., šiaurėje) nacionaliniuose parkuose. Kalnai pavadinti anglų jūrininko Metju Flinderso garbei. Kalnuose gyvena aborigenai adnjamadanai. Pagrindinė Flinderso kalnų gyvenvietė – Kvornas.
Tema: Kalnai
Alidas – ugnikalnis Eritrėjoje, Šiaurės Raudonosios Jūros regione. Tipas – stratovulkanas, aukščiausias taškas iškilęs 904 m virš jūros lygio. Stūkso Raudonosios jūros pakrantės vakaruose. Ugnikalnis susidaręs iš nuosėdinių uolienų, kurių paviršius padengtas bazaltu ir riolitu. Riolito laukai daugiausia plyti ugnikalnio šiaurės vakarų ir pietryčių pusėje. Vulkaniniai reiškiniai ugnikalnio apylinkėse prasidėjo pleistoceno epochoje. Tai patvirtina į paviršių išsiveržusi riolitinė pemza. Išsiveržimas buvo Plinijaus tipo. Sukietėjusi lava, kuri yra netoli ugnikalnio, sustingo dabartinės epochos ugnikalnio aktyvumo laikotarpiu, kuris vyko šiaurės vakarinėje ugnikalnio pusėje. Pradžioje ugnikalnio padas buvo po vandeniu. Vietovėje, netoli ugnikalnio, buvo daug mažų kraterių ir nedidelių vulkaninių kūgių iš kurių veržėsi lava. Dabartiniu metu netoli ugnikalnio yra gana daug fumarolių. Vyksta aktyvūs šiluminiai reiškiniai.
Tema: Kalnai
Kalnagūbris – kalnų grandinė, ribojama žemumų arba nuo kitos kalnų grupės atskirta kalnų perėjomis, tarpekliais bei upėmis. Atskiri kalnai iš tos pačios grupės nebūtinai turi turėti tokią pačią geologinę sandarą; kalnas gali būti susiformavęs per kelis skirtingus kalnodarų procesus. Andai yra ilgiausia kalnų sistema, Himalajų kalnai aukščiausi, Arktinė Kordiljera yra pati šiauriausia kalnų sistema, kurioje yra aukščiausias Šiaurės Amerikos taškas. Kalnagūbriai iškyla kaip tektoninių plokščių susidūrimo pasekmė. Pavyzdžiui, Himalajų kalnai susidarė susidūrus Indijos plokštei su Eurazijos plokšte. Per daug milijonų metų ties susidūrimo vieta susidaro „grublėta zona“, vadinama kalnų sistema. Taip pat viena plokštė gali palįsti po kita; tokiu būdu susiformavo Vezuvijus.
Tema: Filmai
Kapų plėšikė Lara Kroft: gyvybės lopšys (angl. Lara Croft Tomb Raider: The Cradle of Life) – 2003 m. JAV fantastinis nuotykių ir veiksmo filmas, kurio režisierius Jan De Bont. Pagrindinį vaidmenį atliko Angelina Jolie. Tai 2001 m. filmo „Kapų plėšikė Lara Kroft“ tęsinys.
Tema: Paukščiai
Mažasis kragas (Tachybaptus ruficollis) – kraginių (Podicipedidae) šeimos vandens paukštis. Nugarinė pusė juosva. Viršugalvis, sprandas ir smakras juodi. Skruostai, gerklė ir kaklo priekinė dalis ryškiai rudi, kaklas rusvas. Kūno ilgis ~27 cm, masė 200 g. Lietuvoje retas. Gyvena mažuose užžėlusiuose ežeruose, upių užutėkiuose, sutinkamas kūdrose, durpynuose, tvenkiniuose. Lizdą susuka seklumose. Į Lietuvą atskrenda balandį, išskrenda rugsėjį-spalį.
Tema: Politikai
Filip Vujanović (serb. Филип Вујановић; g. 1954 m. rugsėjo 1 d., Belgrade) – Jugoslavijos politikas, nuo 2003 m. einantis Juodkalnijos Prezidento pareigas.
Tema: Filmai
Siela (angl. Soul) – 2020 m. JAV animacinis filmas, kurį sukūrė „Pixar Animation Studios“ ir išleido „Walt Disney Pictures“. Filmą įgarsino Jamie Foxx, Tina Fey, Graham Norton, Rachel House, Alice Braga, Richard Ayoade, Phylicia Rashad, Donnell Rawlings, Questlove ir Angela Bassett. Filme pasakojama apie pianistą, kuris žuvo nelaimingo atsitikimo metu prieš savo didžiąją džiazo muzikanto karjerą ir siekia sujungti savo atskirą sielą ir kūną. Filmą buvo planuota išleisti birželio 19 d. ir lapkričio 20 d., tačiau jis buvo atidėtas dėl COVID-19 pandemijos. 2020 m. gruodžio 25 d. jis buvo išleistas tiesiogiai transliuojant per „Disney+“. Kritikai gerai įvertino filmo meistriškumą, istoriją, veikėjus ir garso takelį. 93-uosiuose „Oskarų“ apdovanojimuose jis buvo pripažintas geriausiu metų animaciniu filmu.
Tema: Filmai
Tigras ir sniegas - Roberto Beninio režisuota romantinė komedija, sukurta 2005 metais. Veiksmas vyksta šiuolaikinėje Romoje ir į okupuotame Bagdade Irako karo metu. Istoriją panaši į sapną sapne ir turi miegančiosios gražuolės pasakų motyvų.
Tema: Paukščiai
Lututė (Aegolius funereus) – pelėdinių (Strigidae) šeimos paukštis. Paplitusi šiaurės pusrutulyje, daugiausia taigos juostoje. Nugarinė pusė ruda, tik ant galvos apvalūs balti taškeliai, pečių plunksnos baltai dėmėtos. Pilvo pusė šviesios spalvos, su neryškiomis rusvomis dėmelėmis. Skruostų diskas beveik apvalus, baltas, prie akių juosvas. Kojos iki nagų apaugusios baltomis plunksnomis. Snapas gelsvas, nagai juodi. Lututė gyvena spygliuočių, rečiau mišriuose miškuose. Aktyvi būna nakties metu, o dieną slepiasi tarp medžių šakų. Lizdą krauna uoksuose, kartais inkiluose. Lututė neretai užima genių uoksus. Dėtis – 5-6 balti kiaušiniai. Paukštis minta mažais peliniais graužikais bei mažais paukščiais. Lietuvoje lututė reta, įrašyta į Lietuvos raudonąją knygą. Kartais lieka žiemoti.
Tema: Politikai
Hilari Rodem Klinton (angl. Hillary Rodham Clinton, mergautinė pavardė Hillary Diane Rodham, g. 1947 m. spalio 26 d., Čikagoje, Ilinojuje) – 67-toji JAV valstybės sekretorė, ėjusi pareigas nuo 2009 m. sausio 21 d. iki 2013 m. vasario 1 d.
Tema: Kalnai
Adomo viršūnė arba Šri Pada (sinh. ශ්‍රී පාද = Śrī Pāda „šventoji pėda“) − vienas aukščiausių kalnų Šri Lankoje, 40 km į šiaurės rytus nuo Ratnapuros miesto ir 65 km į pietryčius nuo sostinės Kolombo. Pasak legendos, Buda šio kalno viršūnėje paliko savo pėdos antspaudą, o Katalikai ir musulmonai tiki, kad antspaudas priklauso Adomui, kuris kaip tik čia bandė išpirkti savo nuodėmę, už kurią buvo išvarytas iš rojaus. Hinduistai šią pėdą priskiria dievui Šivai. Adomo kalnas yra vienas didžiausių piligrimystės centrų Šri Lankoje: į jį traukia minios maldininkų, kad prisiliestų prie šventosios relikvijos, išpirktų nuodėmes ir apvalytų sielą. Kalnas skendi sodrioje ir gausioje atogražų žalumoje, kurią puošia daugybė margaspalvių drugelių (iš čia ir antrasis kalno pavadinimas).
Tema: Medicina
Hidradenitas – prakaito liaukų uždegimas, kurį dažniausiai sukelia auksinis stafilokokas. Moterims dažniau būna pažastyse, vyrams – kirkšnyse. Pažeista vieta iš pradžių parausta, vėliau supūliuoja.
Tema: Medicina
Krizotinibas – ALK (anaplastinės limfomos kinazės) inhibitorius, priešvėžinis vaistas. Jis skiriamas plaučių vėžio, turinčio ALK translokaciją, gydymui ir šioje ligonių grupėje yra efektyvus. Krizotinibas yra vartojamas tablečių pavidalu, dažniausiai pasitaikantys nepageidaujami poveikiai yra regos sutrikimai, skonio pokyčiai.
Tema: Filmai
Rango (angl. Rango) – 2011 m. JAV animacinis filmas, kurį režisavo Gore Verbinski. Filmą įgarsino Johnny Depp, Isla Fisher, Abigail Breslin, Ned Beatty, Alfred Molina, Bill Nighy, Stephen Root, Harry Dean Stanton, Ray Winstone ir Timothy Olyphant. Filmo siužeto centre – chameleonas Rango, kuris atsitiktinai atsiduria Purvo miestelyje, kuriam labai reikia naujo šerifo. „Rango“ Jungtinėse Amerikos Valstijose buvo išleistas 2011 m. kovo 4 d. Filmas sulaukė didelės kritikų ir komercinės sėkmės – uždirbo 245,7 mln. dolerių, o jo biudžetas siekė 135 mln. dolerių. 84-uosiuose „Oskarų“ apdovanojimuose filmas laimėjo „oskarą“ už geriausią metų animacinį filmą ir tapo pirmuoju ne „Disney“ ar „Pixar“ filmu laimėjusiu „oskarą“ nuo 2006 m. „Linksmosios pėdutės“ ir paskutiniuoju iki 2018 m. „Žmogus-voras: Į naują visatą“.
Tema: Paukščiai
Chelychelynechen quassus (taip pat anksčiau vadinta didžiąja Kauai antimi) – Antinių šeimos išnykęs neskraidantis paukštis. Tai buvo dideli, į antis panašūs paukščiai, kurie vystėsi Havajų salose (išskyrus Didžiąją salą). Šie paukščiai buvo aprašyti 1991 m., kai JAV mokslininkas Storrs Lovejoy Olson ištyrė 1976 m. rastas subfosilijas Kauai saloje. Paukščio liekanų buvo rasta ir netoli esančioje Makauvahi oloje. Paukščio pavadinimas Chelychelynechen kildinamas iš graikiškų žodžių chelys („vėžlys“), chelyne („žandikaulis“) ir chen („antis“) dėl neįprasto snapo išvaizdos ir panašumo su vėžliu. Paukščio rostrumo forma beveik vienoda į aukštį ir plotį, su plačiu palataliniu paviršiumi. Šių skirtingų gyvūnų maisto paėmimo organų panašumas yra konvergentiškas, susijęs su prisitaikymu prie mitybos augalais. Epitetas lot. cassus („sudaužytas“) nurodo rūšies fragmentiškumą tipų klasifikacijoje.
Tema: Rašytojai
George Bernard Shaw (Džordžas Bernardas Šo, kitaip dar Bernardas Šo, 1856 m. liepos 26 d. – 1950 m. lapkričio 2 d.) – vienas iškiliausių airių dramaturgų, 1925 m. gavęs Nobelio literatūros premiją.
Tema: Medicina
Beta-talasemija – autosominiu recesyviniu būdu paveldima kraujo liga, viena iš talasemijos rūšių, dažniausiai sutinkama hemoglobinopatija, kuriai būdinga sutrikusi hemoglobino beta grandinės sintezė. Dėl beta grandinių trūkumo atsiranda santykinis alfa grandinių perteklius, alfa grandinės jungiasi su gama ir delta grandinėmis ir suformuoja nenormalias hemoglobino formas: HbF, HbA2, tuo tarpu HbA sumažėja.
Tema: Futbolas
Zigmas Sabaliauskas (1912 m. sausio 6 d. – 1980 m. sausio 25 d.) – Lietuvos futbolininkas. Vienas klubo „Kovas Kaunas“ steigėjų, ilgametis jo žaidėjas. Broliai Juozas Sabaliauskas ir Stasys Sabaliauskas („Kovo“ kapitonas iki žūties 1927 m.) taip pat buvo futbolininkai, tačiau tragiškai žuvo. Zigmas Sabaliauskas dalyvavo 1924 m. olimpiadoje. Po karo dirbo Kauno „Kotono“ fabrike ir beveik 10 metų treniravo įmonės komandą, kuri ne kartą laimėjo Kauno miesto pirmenybes.
Tema: Medicina
Autosomos – visos likusios chromosomos, išskyrus lytines chromosomas X ir Y. Žmonėse yra 22 poros autosomų. Kariotipe chromosomos yra išdėstomos pagal dydį ir numeruojamos pradedant nuo didžiausios ir baigiant mažiausia.
Tema: Rašytojai
Giosuè Alessandro Giuseppe Carducci (1835 m. liepos 27 d. – 1907 m. vasario 16 d.) – italų poetas ir mokytojas. Jis buvo labai įtakingas ir laikomas šiuolaikinės Italijos nacionaliniu poetu. 1906 m. jis tapo pirmu italu, laimėjusiu Nobelio literatūros premiją.
Tema: Kalnai
Seišelių kalnas arba Morn Seišelua (pranc. Morne Seychellois) – aukščiausia Seišelių salyno vieta. Aukštis siekia 905 m. Tai granitinis kalnas, iškilęs Mahės salos pietuose. Kalną supa tropiniai miškai, 1979 m. įtraukti į 3045 ha Seišelių kalno nacionalinį parką.
Tema: Medicina
Laskerio apdovanojimas (angl. Lasker Award) – kasmetinis apdovanojimas, teikiamas nuo 1945 m. už išskirtinius pasiekimus medicinos mokslų srityje. Premijos teikimą administruoja Laskerio fondas, kurio įkūrėjai buvo JAV verslininkas ir filantropas Albertas Laskeris (1880–1952) ir jo žmona visuomenės veikėja Mary Lasker (1900–1994). Laskerio apdovanojimai kartais vadinami „Amerikos nobeliais“. Šie apdovanojimai įgijo gerą reputaciją numatant būsimus Nobelio premijos laureatus. Nobelio premiją gavo 86 Laskerio laureatai, iš kurių 32 buvo gautos per pastaruosius du dešimtmečius. Laskerio apdovanojimas apima keturias pagrindines nominacijas su atskiromis $250 000 vertės piniginėmis premijomis: Alberto Laskerio apdovanojimas už fundamentaliuosius medicinos tyrimus (Albert Lasker Basic Medical Research Award) – įteikiama medikams mokslininkams. Beveik pusė šios premijos laureatų vėliau yra gavę ir Nobelio premijas. Alberto Laskerio apdovanojimas už klinikinius medicinos tyrimus (Albert Lasker Clinical Medical Research Award) – įteikiama geriausiems praktikuojantiems gydytojams. Alberto Laskerio apdovanojimas už visuomeninę tarnybą (Albert Lasker Public Service Award) – už federalinių įstatymų priėmimą, finansavimą ir kitą visuomenei svarbią veiklą sveikatos apsaugos srityje. Alberto Laskerio apdovanojimas už ypatingus nuopelnus (Albert Lasker Special Achievement Award).
Tema: Politikai
Ričardas Niksonas (angl. Richard Nixon; pilnas vardas angl. Richard Milhous Nixon; 1913 m. sausio 9 d. – 1994 m. balandžio 22 d.) – 37-asis JAV prezidentas, valdęs šalį 1969–1974 m. Atsistatydino dėl Votergeito skandalo.
Tema: Upės
Blakvudas (angl. Blackwood River) – upė Australijos pietvakariuose, Vakarų Australijos valstijoje. Ilgis 383 km (skaičiuojant nuo Artūro upės ištakų – 523 km), baseino plotas 22 594 km². Prasideda į rytus nuo Darlingo kalnagūbrio, susiliejus Artūro (Arthur River) ir Balgarapo (Balgarup River) upėms, pagal kitus duomenis – Artūro ir Boforto (Beaufort) upėms. Teka pietvakarių, vakarų, už Bridžtauno – šiaurės vakarų, paskui vėl pietvakarių ir vakarų kryptimi. Žemupyje pasuka į pietus, netoli žiočių praplatėja, sudaro estuariją – Hardžio įlanką (Hardy Inlet). Įteka į Flinderso įlanką netoli Ogastos. Aukštupyje vyrauja krūmynai, dirbami laukai ir ganyklos, vidurupyje – eukaliptų miškai, žemupyje – miškai, krūmynai ir dirbami laukai. Aukštupio baseine yra druskingų ežerų ir šlapynių. Dėl nedidelio kritulių kiekio ir lygaus reljefo jų vanduo Blakvudo žemupį pasiekia tik po stiprių liūčių. Žemupį iki 42 km nuo žiočių veikia jūros potvyniai. Vidutinis kritulių kiekis aukštupio baseine – 400 mm, žemupio – 1100 mm per metus. Turi 41 intaką, didžiausi – Artūro ir Balgarapo upės, Dininapo (Dinninup Brook), Balingapo (Balingup Brook) ir Šv. Jono (St. John Brook) upeliai. Didžiausios gyvenvietės prie Blakvudo: Bojap Brukas, Bridžtaunas, Nanapas ir Ogasta. Upę britų kapitono (vėliau viceadmirolo) Henrio Blakvudo garbei 1830 m. pavadino kapitonas ir Gulbių upės kolonijos gubernatorius Džeimsas Sterlingas (James Stirling).